Címlap Programajánló Szabadtéri fesztiválok a zene és a gasztronómia kedvelőinek
2019.07.09. – 2019.07.15. @Velence
A korábban folyton vándorló fesztivál úgy fest, otthonra talált Velencén. Az év legnagyobb hallgatói buliján a tónak hála remekül ötvözhető az állandó bulizás a sportolással és a már-már nyaralásnak beillő pihenéssel. A fesztiválon minden évben rengeteg diákszervezet és sportszervezet is kitelepül - ez a legsportosabb nyári fesztivál-, így garantáltan nem fogsz unatkozni.
2019.07.08. – 2019.07.14. @Dunaújváros
A Rockmaraton évek óta a keményebb műfaj hódolóinak az éves zarándokhelye. Közel 100 zenekar lép fel a fesztivál alatt Dunaújvárosban a Szalki-szigetnél és a fémszívűek legnagyobb örömére idén már biztosan ott lesz Philip H. Anselmo & The Illegals, a The Exploited, a Rhapsody, a Paradise Lost és a Terror is.
2019.07.10. – 2019.07.14. @Bánk
Budapestről csupán egy órányira bújik meg Bánk, a tavával és a saját kis mesevilágával. A fesztivál olyan, mint a béke szigete, ahol a hajnali bulik mellett helyet kapnak a fontos beszélgetések, a társadalmi szerepvállalás, az izgalmas és elgondolkodtató viták, azok a filmek, amiktől még másnap is zsonganak a gondolatok a fejedben és azok a színházi darabok, ahol te is részesévé válhatsz a darabnak.
2019.07.11. @Budapest, Vigadó tér
Július 11-én kifut a Winelovers első borhajója a Vigadó tértől, a fedélzeten pedig 12 borász társaságában kóstolhatunk majd borokat, pezsgőket és persze a hozzájuk illő finom falatokból sem lesz hiány.
2019.07.11. – 2019.07.14. @Eger, Érsekkert
Idén immár 23. alkalommal rendezik meg az Egri Bikavér Ünnepet Egerben az Érsekkertben. Remek borok, kiváló ételek, jó zene várja az esemény résztvevőit. Megismerkedhetünk a város jellegzetes ízeivel, hiszen mind a borok, mind az ételek helyiek. A gasztroélmények kiegészítéséül érdekes lehet a traktorok és veterán járművek felvonulása, magyar gyártású motorkerékpár, illetve veterán autó kiállítás, hordókészítő bemutató, valamint a kisállat simogató. Az Egri Bikavér Ünnep egy életérzés, amelyet csak a helyszínen lehet átélni és megtapasztalni.
2019.07.12. – 2019.07.14. @Visegrád
A Visegrádi Nemzetközi Palotajátékok 1985 óta állít emléket a középkor egyik legjelesebb eseményének, az 1335-ös Visegrádi Kongresszusnak. A közép-európai térség három meghatározó uralkodója, János cseh, Kázmér lengyel és I. Károly magyar király, valamint a német lovagrend találkozóján született megállapodások a mai napig éreztetik hatásukat. Július 12-14. között látványos lovagi tornák, pompás királyi menet és esti fáklyás felvonulás, vásár, koncertek és királyi borudvar várja az idelátogatókat, megidézve azt az utánozhatatlan középkori hangulatot, melynek egyik hiteles helyszíne Visegrád.
2019.07.12. – 2019.07.13. @Villány
Készülj, júliusban ismét Rozé Fesztivál Villányban! Idén 9. alkalommal rendezik meg július közepén az ország „legrózsaszínűbb” fesztiválját, a Villányi Rozé Fesztivált, amely a rozé bor karakteréhez illő fiatalos, lendületes programokkal várja a két napos ingyenes fesztiválra érkezőket. A nagyszínpadi koncertek, a borvidék legjobb rozé borai és a régió gasztronómiai különlegességei mellett ismét megrendezik a RozéMaratont is.
2019.07.12. – 2019.07.14. @Szeged
Iszunk egy sört a Dugonics téren? 2019. nyarán ötödik alkalommal kerül megrendezésre a szegedi Dugonics téren, a Nemzetközi Söröm fesztivál, ahol magyar- és külföldi sörfőzdék is megjelennek és bemutatják az érdeklődők számára sörkülönlegességeiket. Az idei év különlegessége, hogy a SzegedArt2019 rendezvénysorozat részeként létrejött megmozdulást a szervezők egybekötik a V. Nemzetközi Söröm Fesztivállal, így az ide látogatók a fülbemászó dallamok mellett az ízletes sörkülönlegességekbe is belekóstolhatnak.